Imtella' Awwissu 17, 2020 - Aġġornata 17 Ta' Awwissu, 2020 8:14pm Il-Forzi Armati ta' Malta ħatret inkjesta interna dwar l-allegazzjoni li sar party fil-barracks ġewwa Ħal Far. Fi stqarrija, il-Forzi Armati ta' Malta qalet li t-tmexxija tal-Forzi Armati ta' Malta ħadet azzjoni immedjata sabiex jiġu vverifikati l-allegazzjonijiet u l-fatti. Il-Forzi Armati ta' Malta qalet li s-suldati li kienu xogħol dakinhar intalbu jagħmlu test tal-awrina sabiex jiġi stabbilit għamlux użu minn sustanzi illegali. Intqal li s-suldati kollha aċċettaw bl-eċċezzjoni ta' wieħed. Ir-riżultati ta' min għamel it-test kollha ħarġu negattivi filwaqt li l-persuna li rrifjuta tkeċċa immedjatament fl-interess tas-servizz. Ġie spjegat li dan sar in linea mal-politika interna li tħaddan l-Armata ossia ta' zero tolerance fejn jidħol użu ta' sustanzi illegali. Il-Forzi Armati ta' Malta tenniet li qed tistenna l-konklużjonijiet tal-inkjesta interna u timxi u tieħu passi skont l-istess konklużjonijiet. Intant il-Partit Nazzjonalista fi stqarrija qal li quddiem dawn l-allegazzjonijiet il-gvern għandu jispjega għaliex dan l-inċident inżamm mistur ġimagħtejn u jekk il-Pulizija gietx infurmata u hix qed tinvestiga. Fl-istqarrija tal-kelliem Beppe Fenech Adami illi kieku ma kienx għal min żvela din l-istorja, dak li seħħ kien jibqa' mistur mill-pubbliku. Il-Partit Nazzjonalista qal ukoll li għandha tingħata spjegazzjoni jekk il-persuna involuta fl-allegat konsum ta' kokaina, kellux passat kriminali u minkejja dan baqa' fl-armata.